Elas kord üks puu, kes armastas poissi. Ta andis poisile kõik, mida too tahtis - oma vilju, pakkus varju oma okste all. Ka siis, kui poisist oli saanud juba vana mees, tuli ta puu juurde, ja puu oli õnnelik. Shel Silversteini lugu on kirjutatud küll lastele, aga kõneleb kõigiga, vahendas "Aktuaalne kaamera".    "Tantsijad läbivad selle 65 minuti jooksul terve elu. Algab kõik hästi helgelt ja positiivselt, lõpp on hästi filosoofiline. Nad jõuavad väga palju üle elada,  elada koos muusikaga, koos koreograafiaga," kirjeldas lavastaja Marina Kesler.    Helilooja Tauno Aintsi sõnul oli teosele muusika kirjutamise eripäraks see, et ta läks justkui üht teed pidi ja kirjutas juba pool valmis, kuni taipas, et see pole õige tee.    "Siis alustasin otsast peale ja kirjutasin lõpuni. Teiste lugudega seda niimoodi sündinud ei ole," lausus Aints.    Seevastu lugu ise on justkui sündinud Naissaarele, keset loodust etenduma.    "Helde puu" etendub  Omari küünis kolmel korral ja et publik haruldasest elamusest ilma ei jääks, tasub erilise hoolega uurida, kust täpselt saarele viiv laevuke väljub.